钦定古今图书集成/方舆汇编/职方典/第1470卷 > 《白崖毕钵罗窟志》前人
## 钦定古今图书集成/方舆汇编/职方典/第1470卷 > 《白崖毕钵罗窟志》前人

毕钵罗窟，一名宾波罗窟，在白崖川西山岩壁耸拔
千馀丈，其下林麓蓊郁，无路可由。南诏时有杜老蛮
者，即崖而寺之，扪摩喦壁，上有独木桥十馀所，木大
如指，长三尺或五六尺，巇险不敢著足，樵子儇疾者
履之而过，亦不损折。其木非常见之材，每月十五夜，
换桥一次，不知其因。十六日，但见桥制更新，无复旧
木矣。世传神仙所为，因谓之仙桥。昔寺僧畜犬，仙桥
遂断，后屏犬桥复完。成化间，壁间见诗云：“悬崖万仞
没跻攀，楼观参差杳霭间。一派水流苍石隙，数声猿
笑白云间。堪嗟萧史乘鸾去，定是王乔驾鹤还。唯有
灵桥高料倬，幽禽惆怅对空山。”不注姓氏，然其地文
人所不能到，竟不知谁为也。按《酉阳杂俎》曰：“毕钵罗
树，即菩提树，出摩伽陀国，在摩诃菩提寺，盖释迦如
来成道时树，一名思惟树，茎干黄白，枝叶青翠，经冬
不凋。至佛入灭日，变色凋落，过已还生。至此日，国王
人民大作佛事，收叶而归，以为瑞也。树高四百尺。”范
石湖《吴船录》所载，耀州沙门取经至天竺所立鸡足
山，与在宾拨罗窟诵经百日而去。